JMART ทุ่มเงิน 945 ลบ. เข้าซื้อหุ้น SINGER 24.99% หนุนรายได้ในอนาคต
JMART ทุ่มเงินราว 945 ลบ. ซื้อหุ้น SINGER จำนวน 24.99% หนุนรายได้โตในอนาคต
8 มิ.ย. 2558

บริษัท เจ มาร์ท จำกัด (มหาชน) หรือ JMART ระบุว่า เมื่อวันที่ 5 มิ.ย.ที่ประชุมคณะกรรมการบริษัทมีมติอนุมัติให้ซื้อหุ้น บริษัท ซิงเกอร์ประเทศไทย จำกัด (มหาชน) หรือ SINGER เป็นจำนวน 67,499,900 หุ้น หรือราว 24.99% ในราคาหุ้นละ 14 บาท คิดเป็นมูลค่า 944,998,600 บาท และได้เข้าซื้อหุ้นดังกล่าวในวันเดียวกัน โดยเป็นการซื้อจาก SINGER (THAILAND) B.V. ซึ่งเป็นการชำระด้วยเงินสดที่มาจากการกู้ยืมจากสถาบันการเงินแห่งหนึ่ง และการขายตั๋วแลกเงินระยะสั้น
นอกจากนี้บริษัท และ SINGER (THAILAND) B.V. ต่างฝ่ายรับผิดชอบค่าใช้จ่ายดำเนินการในฝ่ายของตน ค่าธรรมเนียม และค่าภาษีอากรในหน้าที่ของตนต้องรับผิดชอบตามกฎหมาย
ทั้งนี้ SINGER ซึ่งเป็นผู้ดำเนินธุรกิจจำหน่ายผลิตภัณฑ์และให้บริการเช่าซื้อ จะช่วยส่งเสริมและสร้างการเติบโตของรายได้ที่มั่นคงแก่บริษัทในอนาคต และในท้ายที่สุดจะช่วยสร้างผลตอบแทนสูงสุดให้แก่ผู้ถือหุ้นของบริษัทในระยะยาว